SET รีบาวด์! ปิดเช้าเด้ง 9 จุด รับความคืบหน้าวัคซีนต้าน “โควิด-19” ลุ้นบ่ายวิ่งต่อ
SET รีบาวด์! ปิดเช้าเด้ง 9 จุด รับความคืบหน้าวัคซีนต้าน "โควิด-19" ลุ้นบ่ายวิ่งต่อ โดยดัชนีช่วงเช้าปิดที่ระดับ 1,350.14 จุด เพิ่มขึ้น 9.07 จุด หรือ 0.68% มูลค่าการซื้อขาย 2.72 หมื่นล้านบาท
15 ก.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,350.14 จุด เพิ่มขึ้น 9.07 จุด หรือ 0.68% มูลค่าการซื้อขาย 2.72 หมื่นล้านบาท
10 หุ้นดันดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยฟื้นตัวทิศทางเดียวกับตลาดหุ้นทั่วโลก ตอบรับรายงานข่าวความคืบหน้าการพัฒนาวัคซีนต้านโควิด-19 ของโมเดอร์นา (Moderna) บริษัทเทคโนโลยีชีวภาพของสหรัฐฯ อย่างไรก็ตามการปรับขึ้นของดัชนียังอยู่ในกรอบจำกัด จากความกังวลต่อความเสี่ยงการแพร่ระบาดของโควิด-19 รอบที่สองในไทย หลังพบทหารอียิปต์และเด็กหญิงซูดานที่เดินทางเข้าประเทศไทยติดเชื้อและเดินทางไปในพื้นที่สาธารณะ
นอกจากนี้ ตลาดฯ ยังมีความกังวลต่อความตึงเครียดทางการเมืองระหว่างสหรัฐฯกับจีน หลังจากที่ประธานาธิบดีโดนัลด์ ทรัมป์แห่งสหรัฐลงนามบังคับใช้กฎหมายการคว่ำบาตรจีน เพื่อตอบโต้การที่จีนแทรกแซงกิจการภายในของฮ่องกง รวมถึงลงนามในคำสั่งของฝ่ายบริหารเพื่อยุติการให้สถานะพิเศษแก่ฮ่องกงด้วย โดยประเด็นดังกล่าวกดดันให้ตลาดหุ้นจีนและฮ่องกงปรับลดลงในวันนี้ด้วย
อย่างไรก็ตาม ตลาดฯ ยังมีแรงซื้อเข้ามาในหุ้นกลุ่มแบงก์จากความคาดหวังธนาคารแห่งประเทศไทย (ธปท.) เล็งขยายเวลาการลดเงินนำส่งกองทุนเพื่อการฟื้นฟูและพัฒนาระบบสถาบันการเงิน (FIDF) โดยส่งสัญญาณในงานสัมมนานักวิเคราะห์ (Analyst meeting) เมื่อวานนี้ (14 ก.ค.) ซึ่งคงต้องรอดูความชัดเจนเรื่องดังกล่าวจาก ธปท.อีกครั้ง นอกจากนี้ นักลงทุนยังรอดูผลประกอบการไตรมาส 2/63 ของกลุ่มแบงก์ที่จะเริ่มทยอยออกมาในช่วงนี้ รวมถึงการจัดทำแผนบริหารจัดการระดับเงินกองทุนในระยะ 1-3 ปีข้างหน้า หรือ Stress Test หลังเผชิญกับสถานการณ์โควิด-19 ซึ่งจะต้องนำส่งแผนต่อ ธปท.ในสิ้นเดือนก.ค.นี้
ส่วนแนวโน้มการซื้อขายภาคบ่าย คาดว่าดัชนีหุ้นไทยจะยังแกว่งทรงตัวเพื่อรอดูปัจจัยใหม่ โดยมองแนวรับที่ 1,340 จุด และแนวต้านที่ 1,352-1,354 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPF    มูลค่าการซื้อขาย  2,266.45 ล้านบาท  ปิดที่  34.50 บาท  เพิ่มขึ้น  1.00 บาท
EA     มูลค่าการซื้อขาย  1,487.40 ล้านบาท  ปิดที่  48.50 บาท  ราคาไม่เปลี่ยนแปลง
STGT   มูลค่าการซื้อขาย  1,388.45 ล้านบาท  ปิดที่  79.75 บาท  ลดลง   4.25 บาท
AOT    มูลค่าการซื้อขาย    709.40 ล้านบาท  ปิดที่  55.25 บาท  เพิ่มขึ้น  1.00 บาท
MINT   มูลค่าการซื้อขาย    615.03 ล้านบาท  ปิดที่  18.80 บาท  ลดลง   0.30 บาท